Migen Memelli

**Migen Memelli** (lindur më 25 prill 1980) është një trajner shqiptar futbolli dhe ish futbollist profesionist. Ai konsiderohet një nga sulmuesit më të mirë në historinë e futbollit shqiptar, duke fituar Këpucën e Artë të Kategorisë Superiore dy herë.

## Karriera me klube
### Vitet e para
Memelli e nisi karrierën e tij si profesionist në vitin 1999 me Skënderbeun në moshën 19 vjeç. Pavarësisht se shënoi 9 gola në 26 ndeshje në kampionat, ekipi i tij ra nga Kategoria Superiore. Ai shënoi edhe tre gola në kupë, duke e mbyllur sezonin me 12 gola. Memelli firmosi me Teutën gjatë verës së vitit 2001. Ai shënoi 4 gola në 19 ndeshje në kampionat, të cilën Teuta e mbylli në vendin e katërt. Në kupë, ai shënoi 4 gola të tjerë, ndihmuar ekipin të arrinte gjysëm-finalet. Në sezonin e ardhshëm, Memelli shënoi 8 gola në 21 ndeshje në kampionat, me Teutën që u rendit sërisht në vendin e katërt. Në kupë, ai shënoi tre gola. Teuta arriti në finale, duke u mposhtur minimalisht nga Dinamo; Memelli u aktivizua si zëvëndësues në minutën e 63të.

Memelli u transferua te Elbasani në verën e vitit 2003, duke pasur një ndikim të menjëhershën. Ai shënoi 12 gola në 29 ndeshje në kampionat, të cilat ishin të rëndësishme në mbijetesën e klubit. Në kupë, ai shënoi një tregolësh në fitoren me goleadë 8–2 kundër Devollit në raundin e parë. Ai shënoi edhe në raundin e dytë kundër Albpetrolit, duke ndihmuar Elbasanin të kualifikohej në çerek-finale. Ai e mbylli sezonin e parë te Elbasani me 16 gola midis kampionatit dhe kupës.

Memelli u transferua te Laçi para nisjes së sezonit të ri 2004–05. Megjithatë, përvoja e tij te krutanët ishte negative, duke shënuar vetëm një gol në katër ndeshje në kampionat. Në janar 2005, Memelli u rikthye te Elbasani, me të cilën shpenzoi pjesën e dytë të sezonit. Ai shënoi katër gola në kampionat dhe një në kupë, duke regjistruar shifrën më të ulët në karrierë.

Në verën e vitit 2005, Memelli firmosi një kontratë me Skënderbeun, duke u rikthyer në Korçë pas katër vitesh. Ai e nisi sezonin e ri duke shënuar në barazimin 1–1 kundër Teutës në ndeshjen hapëse të kampionatit. Memelli regjistroi 8 gola në 12 ndeshje në fazën e parë të kampionatit, duke tërhequr interesimin e disa klubeve të huaja, përfshirë norvegjezët e Brann, të cilën i ofruan lojtarit një provë në janar 2006.

### Brann
Prova e Memellit me Brann u organizua nga agjenti i tij Knut Høibraatens. Në mars 2006, klubi i ofroi një kontratë sulmuesit, duke e blerë kartonin e tij për 600,000 korona norvegjeze.

Memelli shënoi dy golat e parë me klubin në fitoren 4–0 në transfertë kundër Voss në kupë më 8 qershor. Në muaj më pas, ai mori pjesë në fazën kualifikuese të Kupës UEFA, duke shënuar golin e fitores kundër Glentoran në ndeshjen e parë të raundit të parë kualifikues; ai u shpall lojtari i ndeshjes. Pas kësaj, ai shënoi një tregolësh në barazimin 3–3 kundër ekipit suedez Åtvidaberg në ndeshjen e parë të raundit të dytë kualifikues. Memelli mungoi në ndeshjen e kthimit për shkak dëmtimi; Brann barazoi 1–1 në shtëpi, duke u eleminuar me rregullin e golit jashtë fushe.

Memelli u rikthye në aksion në ndeshjen kundër Molde në kampionat, duke asistuar golin e dytë të fitores 2–1 pasi më parë kishte hyrë si zëvëndësues në pjesën e dytë. Goli i tij i vetëm në Tippeligaen erdhi në barazimin 2–2 kundër Stabæk në shtëpi.

### GAIS
Më 27 mars 2008, Memelli u transferua në Suedi te GAIS për 320,000 €, duke firmosur një kontratë tre-vjeçare. Ai tregoi një formë pozitive para nisjes së sezonit, duke shënuar katër gola në katër ndeshje miqësore.

### Tirana
#### 2008–2009: Titulli i parë kampion
Më 6 korrik 2008, presidenti i Tiranës, Refik Halili, konfirmoi se klubi kishte marrë Memellin në formë huazimi për një sezon e gjysëm. Gjatë prezantimit të tij, Memelli deklaroi: "Fola me presidentin Halili për 15 minuta dhe gjithçka u mbyll me konsensus", duke shtuar se "objektivat e tij janë të njëjta me ato të klubit".

Memelli mori fanellën me numrin 9 dhe bëri debutimin zyrtar me klubin në ndeshjen hapëse të kampionatit kundër Vllaznisë, duke u zëvëndësuar nga Blerti Hajdari në minutën e 83të me ndeshjen që u mbyll në barazim pa gola. Gjashtë ditë më pas, ai shënoi në minutën e 42të të ndeshjes kundër Teutës, duke regjistruar golin e parë sezonal. Gjatë muajit shtator, Memelli shënoi në fitoren 2–0 kundër Apolonisë dhe një tregolësh kundër Flamurtarit, duke arritur në kuotën e pesë golave, gjë që e bëri një pretendent për Këpucën e Artë; Në javën e 7të, Memelli shënoi në fitoren 2–1 kundër rivalëve për titull Dinamos.

Në Kupën e Shqipërisë, goli i tij në ndeshjen e dytë kundër Tërbunit i dha Tiranës kualifikimin në raundin e dytë me rezultatin e përgjithshëm 2–1. Pas kësaj, ai pësoi një dëmtim në ndeshjen kundër Lushnjes, duke humbur ndeshjet kundër Vllaznisë dhe Teutës. Ai u rikthye në aksion në derbin kundër Partizanit, duke shënuar me kokë në minutën e 82të që i dha Tiranës një barazim 2–2. Memelli vazhdoi me formën e tij pozitive në fundin e vitit; më 17 dhjetor, ai shënoi plotë pesë gola në fitoren 5–0 kundër Lushnjes në ndeshjen e dytë të raundit të dytë të kupës. Ai kishte shënuar një dopietë në ndeshjen e parë, me Tiranën që u kualifikua me rezultatin e përgjithshëm 9–1. Dhjetë ditë më pas, Memelli shënoi një tjetër tregolësh në fitoren 6–2 kundër Bylisit në ndeshjen e fundit të vitit.

Memelli e nisi vitin 2009 duke shënuar në dopietë në fitoren 4–2 kundër Dinamos, gjë që e çoi në kuotën e 12 golave në kampionat. Më 15 shkurt, ai shënoi golin e tretë të fitores 3–1 kundër Besës, duke rikthyer Tiranën në krye të renditjes pas 79 ditësh. Më 5 prill, Memelli shënoi një dopietë në fitoren 2–0 kundër Flamurtarit; goli i parë i ndeshjes erdhi vetëm pas 7 sekondash, duke thyer rekordin e Gjergji Muzakës në sezonin 2006–07 si goli më i shpejtë në historinë e Kategorisë Superiore. Ai arriti në kuotën e 20 golave në kampionat duke shënuar në barazimin 1–1 kundër Besës më 2 maj. Në ndeshjen vendimtare për titull kundër Vllaznisë më 23 maj, Memelli shënoi në pjesën e parë dhe i dha ekipit fitoren 2–1 në Stadiumin Qemal Stafa; kjo fitore i dha Tiranës titullin kampion të Shqipërisë, duke u renditur katër pikë para Vllaznisë.

Memelli e mbylli sezonin 2008–09 duke regjistruar 22 gola në 29 ndeshje në kampionat, duke qënë një nga lojtarët kryesor në titullin e 24të në historinë e Tiranës. Ai fitoi Këpucën e Artë të Kategorisë Superiore për herë në karrierë, duke mposhtur rivalin e tij Sebino Plaku. Në kupë, ai shënoi tetë gola në tetë ndeshje me Tiranën që u mposht në finale 2–1 nga Flamurtari.

#### 2009–2010: Dëmtimi i gjatë dhe largimi
Në qershor 2009, Memelli pësoi një dëmtim që e mbajti jashtë fushave për disa muaj. Gjatë kohës që po rikuperohej në Belgjikë, ai shkaktoi polemika duke akuzuar Tiranën se nuk i kishte paguar kostot e trajtimit. Në gusht, Memelli u rendit në vendin e 22të në listën e 50 golashënuesve më të mirë të IFFHS. Memelli u rikthye në stërvitje në ditët e fundit të shtatorit, duke shënuar edhe në fitoren 3–0 në miqësoren kundër Turbinës. Ai u thirr në ekip për ndeshjen e javës së 7të kundër Dinamos, pavarësisht se kishte deklaruar që nuk ishte 100% në aspektin fizik. Memelli e nisi ndeshjen si titullar por u përjashtua me karton të kuq në minutën e 14të pas një ndërhyrje të ashpër kundër Lucas Malacarnes, me Tiranën që u mposht 2–1. Memelli u gjobit me 3 milion lek nga Komisioni i Disiplinës si dhe u pezullua me dy ndeshje. Ai u rikthye më 30 tetor në fitoren minimale 1–0 kundër Vllaznisë. Më 4 nëntor, ai pësoi një tjetër dëmtim në ndeshjen kundër Luzit në kupë, e cila ishte ndeshja e tij e parë në këtë kompeticion për këtë sezon, duke humbur ndeshjen e rradhës në kampionat kundër Shkumbinit.

Sezoni negativ i Memellit vazhdoi edhe në humbjen 1–0 kundër Laçit, duke regjistruar vetëm një gjuajtje në portë. Në ndeshjen kundër Skënderbeut më 6 dhjetor, ai u pa duke debatuar me trajnerin Alban Tafaj, i cili për këtë veprim e pezulloi me dy ndeshje. Pavarësisht rënjes së formës dhe incidentit me trajnerin, presidenti Halili konfirmoi se Memelli do vazhdonte të ishte pjesë e klubit. Pezullimi i Memellit u mbyll para kohe, duke u thirrur për ndeshjen kundër Gramozit; ai sërisht nuk shënoi me Tiranën që barazoi 1–1. Më 20 dhjetor, Memelli shënoi golin e parë të sezonit me penallti në minutën e 90të të fitores 4–1 kundër Apolonisë.

Më 14 janar 2010, Memelli u largua nga klubi pa njoftuar dhe udhëtoi në Rusi për të bërë një provë te Spartak Nalchik. Tre ditë më parë, gjatë kohës që lojtari ishte ende në provë, presidenti i Tiranës Halili njoftoi se Memelli nuk do të rikthehej më në klub, duke shtuar se "nuk ka më vënd për të te Tirana".

### Flamurtari
Më 27 janar 2010, Memelli u transferua te Flamurtari duke firmosur një kontratë deri në fund të sezonit. Ai debutoi me klubin dy ditë më pas në ndeshjen kundër Shkumbinit, duke humbur një penallti që rezultoi fatale për ekipin, që u mposht 2–1. Goli i tij i parë erdhi në ndeshjen e tij të dytë, duke shënuar me kokë në fitoren 3–0 kundër Besës. Më 12 shkurt, në ndeshjen kundër Laçi, Memelli shënoi në pjesën e parë. Gjatë pushimit midis pjesëve, u raportua se ai u kërcënua me armë nga presidenti i Laçit Pashk Laska. Sipas raportimeve, Laska e ofendoi Memellin dhe e kërcënoi të mos shënonte në pjesën e dytë. Pas përfundimit të ndeshjes, Flamurtari lëshoi një deklaratë për shtyp, duke dënuar incidentin: 

Pas kësaj ndeshje, Memelli vazhdoi me formën e tij fantastike, duke shënuar tetë gola në tetë ndeshjet e rradhës, përfshirë dopieta kundër Besës dhe Kastriotit. Ai e mbylli gjysmën e dytë të sezonit me 14 gola në 15 ndeshje, me Flamurtarin që u rendit në vendin e 5të në kampionat.

### Arabia Saudite
Memelli tërhoqi interesimin e shumë klubeve shqiptare dhe të huaja pas sezonit 2009–10, ku ai shkëlqeu në gjysmën e dytë. Më 17 qershor 2010, ai vendosi të transferohej në Arabinë Saudite te Al-Faisaly Harmah, duke i'u bashkuar ish trajnerit të Dinamos Zlatko Dalić. Ai firmosi një kontratë tre-vjeçare me vlerë mbi 320,000 $. Marrëveshja përfshinte bonuse për çdo gol të shënuar dhe çdo fitore të arritur, një apartament luksoz në qytetin Harmah si dhe një makinë. Më 3 tetor, ai shënoi një dopietë në fitoren 4–2 kundër Najran.

### Rikthimi te Flamurtari
Më 31 korrik 2012, Memelli u rikthye në Shqipëri duke firmosur një marrëveshje dy-vjeçare me Flamurtarin, klub me të cilin kishte luajtur dy vite më parë.

### Partizani
Më 20 janar 2014, pasi kishte qënë lojtar i lirë që pas largimit nga Al-Faisaly, Memelli u rikthye në Kategorinë Superiore dhe u transferua te klubi kryeqytetas Partizani. Ai firmosi një kontratë gjashtë-mujore me rrogë 3.5 milion lek në muaj dhe mori fanellën me numrin 9 për gjysmën e dytë të sezonit 2013–14. Sipas raportimeve, Memelli refuzoi ofertën e ish klubit të tij Tirana, si dhe shfaqi ambicjen për të fituar kampionatin me Partizanin gjatë prezantimit të tij.

Memelli luajti ndeshjen e parë me Partizanin në kampionat kundër Lushnjes më 15 shkurt, duke shënuar dy gola në 12 minutat e para në një fitore 2–0. Një muaj më pas, ai shënoi të parin e fitores 2–0 kundër Bylisit. Memelli vazhdoi me formën e tij pozitive, duke shënuar kundër Besës dhe Kukësit (me goditje dënimi) si dhe kundër Teutës në një fitore të rëndësishme 3–1, duke arritur në kuotën e gjashtë golave në nëntë ndeshje.

Më 4 maj, Memelli humbi një penallti vendimtare në ndeshjen e javës së 33të kundër Skënderbeut, duke kontribuar në humbjen 2–1 të Partizanit në shtëpi. Kjo humbje bëri që Partizani të mos kualifikohej në Ligën e Evropës për sezonin e ardhshëm. Pas përfundimit të ndeshjes, klubi e fajësoi Memellin si fajtorin për humbjen, duke ndërprerë kontratën disa ditë më vonë. Memelli shënoi 6 gola në 11 ndeshje me Demat e Kuq.

### Vitet e fundit
Më 24 gusht 2014, Memelli, tashmë 34 vjeç, firmosi një kontratë një-vjeçare me Laçin, duke u rikthyer te kurbinasit pas dhjetë vitesh. Ai e humbi ndeshjen hapëse të kampionatit kundër Partizanit por u aktivizua në 19 minutat e fundit të humbjes 2–0 kundër Skënderbeut në javën e dytë.

Memelli luajti ndeshjen e parë si titullar në paraqitjen e tij të dytë sezonale në barazimin pa gola kundër Kukësit më 10 shtator. Ai shënoi golin e parë më 23 nëntor kundër Teutës, duke realizuar me kokë në minutën e 23të pas krosimit të Taulant Sefgjinajt në një fitore 3–0. Rikthimi i tij te Laçi nuk zgjati për një kohë të gjatë, duke u larguar nga klubi në ditët e para të vitit 2015. Ai regjistroi 11 ndeshje, gjashtë si titullar si dhe vetëm një gol.

Më 28 janar 2015, Memelli u transferua te Tërbuni në një marrëveshje afatshkurtër, gjë e konfirmuar edhe nga klubi. Pasi kreu një seancë stërvitore me ekipin, Memelli hodhi poshtë pretendimet e klubit duke thënë se nuk kishte firmosur një kontratë me klubin pukjan, duke u larguar.

Përvoja e tij e fundit në karrierë ishte një qëndrim i shkurtër me Kastriotin, me të cilin firmosi në gusht 2015. Pasi u aktivizua në vetëm një ndeshje, kundër Besëlidhjes në kupë, Memelli u largua nga klubi në shtator.

## Karriera ndërkombëtare
Memelli u thirr për herë të parë në kombëtaren shqiptare në dhjetor 2006 nga trajneri Otto Barić për një mbledhje në Tiranë. Një muaj më pas, ai u përfshi në ekipin B të Shqipërisë nga Barić. Ai debutoi në ndeshjen miqësore kundër klubit turk Antalyaspor, duke shënuar në minutën e 49të me Shqipërinë që fitoi 6–2. Ai luajti si titullar në ndeshjen e dytë, këtë herë kundër ekipit gjerman Fortuna Düsseldorf, me ndeshjen që u mbyll në barazim pa gola. Ai nuk u aktivizua në ndeshjen e tretë dhe të fundit të kundër Tiranës, e cila u mbyll në barazim 2–2.

Memelli vazhdoi të ishte pjesë e ekipit B, duke marrë një tjetër ftesë në janar 2008 për një grumbullim në Antalya, këtë herë nga trajneri i ri Arie Haan. Ai shënoi dy gola në minutat 38të dhe 39të në barazimin 2–2 kundër Kazaskyn.

Më 1 prill 2009, si rezultat i formës së tij mbreslënëse me Tiranën, Memelli u ftua në ekipin e parë nga Arie Haan. Ai bëri debutimin e tij ndërkombëtar në ndeshjen kualifikuese të FIFA Kupës së Botës 2010 kundër Danimarkës, duke zëvëndësuar Besart Berishës në minutat e fundit. Shqipëria u mposht 3–0, duke komplikuar mundësitë për t'u kualifikuar.

## Statistikat e karrierës
### Klube
Burimi: 

### Kombëtarja
Burimi: 

## Trofe
### Klube
;Tirana
* Kategoria Superiore: 2008–09
* Superkupa e Shqipërisë: 2009

### Personale
*Golashënuesi më i mirë i Kategorisë Superiore: 2008–09, 2012–13
*Golashënuesi më i mirë i Kupës së Shqipërisë: 2008–09
*Lojtari i Muajit i Kategorisë Superiore: shkurt 2013

## Referime 
## Lidhje të jashtme
*Migen Memelli – Rekordi në kompeticionet e UEFAs
*Migen Memelli National Football Teams